## Pravilnik o načinu uzorkovanja hrane za životinje

### NN 128/2006 (27.11.2006.), Pravilnik o načinu uzorkovanja hrane za životinje

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**2822**

Na temelju članka 24. stavka 4. Zakona o veterinarstvu (»Narodne novine«, broj
70/97, 105/01 i 172/03), te članka 79. stavka 2. podstavka 4. Zakona o hrani
(»Narodne novine«, broj 117/03, 130/03 i 48/03), ministar poljoprivrede,
šumarstva i vodnoga gospodarstva donosi

## PRAVILNIK

### O NAČINU UZORKOVANJA HRANE ZA ŽIVOTINJE

Članak 1.

Ovim Pravilnikom propisuju se postupci uzorkovanja hrane za životinje u svrhu
utvrđivanja njezine ispravnosti u skladu s propisima o veterinarsko-zdravstvenoj
ispravnosti hrane za životinje, te propisima o kakvoći hrane za životinje.

Članak 2.

Uzimanje uzoraka za sustavno praćenje (monitoring) i inspek­cijski nadzor koji
se odnosi na određivanje sastava, dodataka te nepoželjnih i škodljivih tvari u
hrani za životinje s izuzetkom rezidua pesticida i mikroorganizama mora se
obavljati u skladu s postupcima opisanim u Prilogu A i B koji su sastavni dio
ovoga Pravilnika.

Članak 3.

Danom stupanja na snagu ovoga Pravilnika prestaje važiti Pravilnik o metodama
uzimanja uzoraka i metodama fizikalnih, kemijskih i mikrobioloških analiza
stočne hrane (»Narodne novine«, broj 53/91).

Članak 4.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/06-01/15
Urbroj: 525-1-06-05
Zagreb, 7. studenoga 2006.

Ministar
**Petar Čobanković**, v. r.

**PRILOG A**

O svakom uzorkovanju mora se sastaviti zapisnik, koji mora sadržavati sljedeće
podatke:

|  |  |
| --- | --- |
| 1. | Naziv i sjedište nadležnog tijela koje obavlja uzorkovanje; |
| 2. | Mjesto uzorkovanja i datum; |
| 3. | Oznaku uzorka; |
| 4. | Ime i potpis ovlaštene osobe koja je obavila uzorkovanje, te imena i potpise nazočnih stranaka; |
| 5. | Masu odnosno volumen serije iz koje je uzet uzorak; |
| 6. | Broj pojedinačnih slučajnih uzoraka; |
| 7. | Način priprave skupnog uzorka; |
| 8. | Količinu skupnog uzorka; |
| 9. | Način priprave smanjenog (reduciranog) uzorka; |
| 10. | Količinu smanjenog (reduciranog) uzorka; |
| 11. | Količinu laboratorijskog uzorka; |
| 12. | Deklarirani sastav proizvoda; |
| 13. | Vrstu i oznaku prometnog sredstva iz kojega je uzet uzorak. |

**PRILOG B**

POSTUPCI UZIMANJA UZORAKA HRANE ZA ŽIVOTINJE

**1. Namjena i područje primjene**
Uzorci pri sustavnom praćenju (monitoringu) i inspekcijskom nadzoru hrane za
životinje u svrhu utvrđivanja udovoljavanja uvjetima iz propisa o
veterinarsko-zdravstvenoj ispravnosti hrane za životinje, te propisa o kakvoći
hrane za životinje, moraju se uzimati u skladu s postupcima navedenim u ovom
Prilogu. Tako uzeti uzorci smatraju se reprezentativnim za cijelu seriju. **2. Osobe koje obavljaju službeno uzorkovanje**Uzorke uzimaju nadležni inspektori, odnosno druge osobe ovlaštene u skladu s
posebnim propisima. **3. Pojmovnik**1. *Pakovina* – proizvod tako upakiran da mu se označeni sastav i količina ne mogu
promijeniti bez otvaranja ili očevidne preinake;
2. *Serija* – predstavlja ukupnu količina tvari ili proizvoda koji se podvrgavaju
analizi;
3. *Uzorak* – manji dio ukupne količina tvari (serije) koja se podvrgava analizi,
a mora po sastavu predstavljati cjelinu tvari koja se analizira;
4. *Pojedinačni slučajni uzorak* – manja količina hrane za životinje, uzeta na
jednom mjestu proizvodne serije slučajnim odabirom;
5. *Skupni uzorak* – združeni pojedinačni slučajni uzorci iz jedne serije;
6.*Smanjeni (reducirani) uzorak* – reprezentativni dio skupnog uzorka, dobiven
postupkom smanjivanja (reduciranja) skupnog uzorka;
7. *Laboratorijski (konačni) uzorak* – dio smanjenog (reduciranog) skupnog uzorka
ili homogenizirani skupni uzorak;
8. Osim navedenih pojmova za potrebe ovoga Pravilnika koriste se i svi pojmovi
propisani Pravilnikom o uvjetima u poslovanju s hranom za životinje (»Narodne
novine«, broj 84/06).
 **4. Oprema**
4.1 Oprema za uzimanje uzoraka mora biti izrađena od materijala koji se lako
čiste i dezinficiraju i ne mogu kontaminirati proizvode od koji se uzimaju
uzorci i uzorke.
4.2 Oprema za uzimanje uzoraka hrane za životinje u krutom stanju:
4.2.1 Ručno uzimanje uzoraka:
4.2.1.1 Lopatica s ravnim dnom i okomitim stranicama;
4.2.1.2 Sonda s uzdužnim prorezom. Dimenzija sonde mora biti prilagođena vrsti
ambalaže (dubini kontejnera, dimenziji vreće, itd.) i veličini dijelova hrane za
životinje.
2.2.2 Mehaničko uzimanje uzoraka
Za uzimanje uzoraka iz prijevoznih sredstava može se koristiti mehanička oprema.
2.2.3 Razdjelnik uzoraka
Za pripremu pojedinačnih slučajnih uzoraka te za pripravu smanjenih
(reduciranih) i laboratorijskih uzoraka može se koristiti oprema kojom se uzorak
dijeli na približno jednake dijelove.
2.2.4 Oprema za uzimanje uzoraka hrane za životinje u tekućem stanju (graduirane
posude)
 **5. Količine uzoraka**5.A Uzimanje uzoraka za kontrolu sastava, dodataka te nepoželjnih i škodljivih
tvari ravnomjerno raspoređenih u hrani za životinje:
5.A.1 Serija
Serija mora biti dovoljno velika da se može uzeti najmanji propisani broj
pojedinačnih slučajnih uzoraka proizvoda.
5.A.2 Pojedinačni slučajni uzorci:
5.A.2.1 Hrana za životinje u rasutom stanju (rinfuza):

|  |  |
| --- | --- |
| Masa serije | Najmanji broj pojedinačnih slučajnih uzoraka |
| Serija do 2,5 tone | sedam |
| Serija preko 2,5 tone | Kvadratni korijen iz dvadeseterokratnika broja tona u seriji(a), do najviše 40 pojedinačnih slučajnih uzoraka |

5.A.2.2 Pakirana hrana za životinje:

|  |  |
| --- | --- |
| Pakiranja mase manje od 1 kg ili volumena manjeg od 1 litre | Za pakovine ili posude čiji sadržaj ne prelazi 1 kg ili 1 l ili 4 krmna bloka odnosno kamena za lizanje, od kojih svaki nije teži od 1 kg, pojedinačni slučajni uzorak je sadržaj originalnog pakiranja ili posude ili 1 krmnog bloka ili kamena za lizanje. |

|  |  |
| --- | --- |
| Pakiranja mase iznad 1 kg |  |
| Serija 1 – 4 pakovine | Iz svake pakovine po 1 pojedinačni slučajni uzorak |
| Serija 5 – 16 pakovina | Iz 4 pakovine po jedan pojedinačni slučajni uzorak |
| Serija s više od 16 pakovina | Iz kvadratnog korijena broja pakiranja koja čine seriju(a), do najviše 20 pakiranja |

5.A.2.3 Tekuća ili polutekuća hrana za životinje:

|  |  |
| --- | --- |
| Posude čiji sadržaj ne prelazi 1 litru | Uzeti sadržaj originalnog pakiranja odnosno posude. |

|  |  |
| --- | --- |
| Posude čiji sadržaj prelazi 1 litru | Broj uzoraka koje treba uzeti: |
| Serija 1 – 4 posude | Iz svake posude po 1 pojedinač­ni slučajni uzorak |
| Serija 5 – 16 posuda | Iz 4 posude po jedan pojedinačni slučajni uzorak |
| Serija s više od 16 posuda | Iz kvadratnog korijena broja posuda koje čine seriju(a), do najviše 20 posuda |

5.A.3 Skupni uzorci
Za svaku seriju iz pojedinačnih slučajnih uzoraka pripravlja se jedan skupni
uzorak, čija količina ne smije biti manja od:
5.A.3.1 Hrana za životinje u rasutom stanju (rinfuza) – 4 kg;
5.A.3.2 Pakirana hrana za životinje:

|  |  |
| --- | --- |
| Pakiranja mase do 1 kg | Masa sadržaja 4 originalna pakiranja |
| Pakiranja mase iznad 1 kg | 4 kg |

5.A.3.3 Tekuća ili polutekuća hrana za životinje:

|  |  |
| --- | --- |
| Posude do 1 litre | Volumen sadržaja 4 originalne posude |
| Posude s više od 1 litre | 4 litre |

5.A.3.4 Krmni blokovi ili kameni za lizanje

|  |  |
| --- | --- |
| Mase manje od 1 kg | Masa 4 originalna bloka ili kamena za lizanje |
| Mase veće od 1 kg | 4 kg |

5.A.4 Laboratorijski (konačni) uzorci
Ako je potrebno laboratorijski (konačni) uzorak pripravlja se smanjivanjem
(reduciranjem) skupnog uzorka. Analizirati se mora najmanje jedan laboratorijski
uzorak čija količina ne smije biti manja od:

|  |  |
| --- | --- |
| Suha hrana za životinje | 500 g |
| Tekuća ili polutekuća hrana za životinje | 500 ml |

5.B Uzimanje uzoraka za nadzor nepoželjnih i škodljivih tvari
vjerojatno neravnomjerno raspoređenih u hrani za životinje (npr. mikotoksini,
ražena glavica, ricinus, krotalarija).
5.B.1 Serija
Serija mora biti dovoljno velika da se može uzeti najmanji propisani broj
uzoraka.
5.B.2 Pojedinačni slučajni uzorci
5.B.2.1 Hrana za životinje u rasutom stanju (rinfuza):

|  |  |
| --- | --- |
| Masa serije | Najmanji broj pojedinačnih slučajnih uzoraka koji se moraju uzeti: |
| Serija do 2,5 tone | sedam |
| Serija preko 2,5 tone | Kvadratni korijen iz dvadeseterokratnika broja tona u seriji(a), do najviše 40 pojedinačnih slučajnih uzoraka |

5.B.2.2 Pakirana hrana za životinje:

|  |  |
| --- | --- |
| Veličina serije | Najmanji broj pakiranja iz kojih se mora uzeti uzorke |
| Serija 1 – 4 pakovine | Iz svake pakovine po 1 pojedinačni slučajni uzorak |
| Serija 5 – 16 pakovina | Iz 4 pakovine po jedan pojedinačni slučajni uzorak |
| Serija s više od 16 pakovina | Iz kvadratnog korijena broja pakiranja koja čine seriju(a), do najviše 40 pakiranja |

5.B.3 Skupni uzorci
Broj skupnih uzoraka ovisi o veličini serije. Ukupna masa pojedinačnih slučajnih
uzoraka iz kojih se pripravlja jedan skupni uzorak ne smije biti manja od 4 kg.

5.B.3.1 Hrana za životinje u rasutom stanju (rinfuza):

|  |  |
| --- | --- |
| Masa serije | Najmanji broj skupnih uzoraka  po seriji |
| Do 1 tone | 1 |
| Od 1 – 10 tona | 2 |
| Od 10,001 – 40 tona | 3 |
| Više od 40 tona | 4 |

5.B.3.2 Pakirana hrana za životinje:

|  |  |
| --- | --- |
| Veličina serije kao broj pakiranja u seriji | Najmanji broj skupnih uzoraka po seriji |
| Od 1 – 16 pakovina | 1 |
| Od 17 – 200 pakovina | 2 |
| Od 201 – 800 pakovina | 3 |
| Više od 800 pakovina | 4 |

5.B.4 Laboratorijski (konačni) uzorci
Laboratorijske (konačne) uzorke pripravljamo iz smanjenih (reduciranih) skupnih
uzoraka daljnjim smanjivanjem. Iz jednoga skupnog uzorka potrebno je analizirati
najmanje jedan laboratorijski uzorak. Masa laboratorijskog uzorka za analizu ne
smije biti manja od 500g odnosno 500 ml.
 **6. Upute za uzimanje, pripremanje i pakiranje uzoraka**6.1 Općenito
Uzorci se moraju izuzeti u što kraćem vremenu i na način da se izbjegne
kontaminacija uzorka i promjena sastava. Oprema za uzorkovanje, radne površine i
ambalaža za uzorke moraju biti čiste i suhe.
6.2 Pojedinačni slučajni uzorci
6.2.A Kontrola sastava, dodataka te nepoželjnih i škodljivih tvari,
jednakomjerno raspodijeljenih u hrani za životinje. Pojedinačne slučajne uzorke
uzimamo iz cijele serije tako da su približno jednake veličine.
6.2.A.1 Hrana za životinje u rasutom stanju (rinfuza)
Serija se dijeli na odgovarajući broj jednakih dijelova. Uzima se potreban broj
pojedinačnih slučajnih uzoraka u skladu s točkom 5.A.2 ovoga Priloga i iz svakog
dijela pripravljenog na taj način uzima se najmanje jedan uzorak.
Uzorke je moguće uzeti i pri utovaru ili istovaru.
6.2.A.2 Pakirana hrana za životinje
Nakon određivanja potrebnog broja pakovina na način naveden u točki 5.A.2.2
ovoga Priloga, iz svake pakovine sondom ili lopaticom uzima se uzorak. Ako je
potrebno uzorke je moguće uzeti i nakon raspakiravanja.
6.2.A.3 Tekuća ili polutekuća hrana za životinje
Nakon određivanja potrebnog broja posuda, na način naveden u točki 5.A.2.3 ovoga
Priloga, uzorke treba uzeti iz različitih razina posuda.
Uzorci se mogu uzeti i pri pražnjenju posuda. Pri tome treba izbjeći prve
frakcije.
U svakom slučaju ukupni volumen ne smije biti manji od 10 litara.
6.2.A.4 Krmni blokovi i kameni za lizanje
Nakon određivanja potrebnog broj blokova ili kamena, na način naveden u točki
5.A.2.2 ovoga Priloga, od svakog bloka ili kamena treba uzeti komad.
6.2.B Kontrola nepoželjnih i škodljivih tvari, vjerojatno neravnomjerno
raspoređenih u hrani za životinje (mikotoksini, ražena glavica, ricinus,
krotalarija i dr.)
Pri uzimanju uzoraka hrane za životinje u rasutom stanju serija se dijeli na
odgovarajući broj jednakih dijelova koji odgovaraju broju skupnih uzoraka na
način naveden u točki 5.B.3 ovoga Priloga. Ako je taj broj veći od 1, broj
pojedinačnih uzoraka, navedenih u točki 5.B.2 ovoga Priloga, ravnomjerno se
razdijeli po različitim dijelovima serije. Potom se uzimaju uzorci jednake
veličine na način da ukupna količina u uzorcima iz svakog dijela nije manja od 4
kg. Pojedinačni uzorci uzeti iz raznih dijelova ne smiju se miješati u skupni
uzorak.
6.3 Priprava skupnih uzoraka
6.3.A Kontrola sastava, dodataka te nepoželjnih i škodljivih tvari,
jednakomjerno raspodijeljenih u hrani za životinje: Pojedinačne slučajne uzorke
treba izmiješati i iz njih pripraviti jedan skupni uzorak.
6.3.B Kontrola nepoželjnih i škodljivih tvari, vjerojatno neravnomjerno
raspoređenih u hrani za životinje (mikotoksini, ražena glavica, ricinus,
krotalarija i dr.): Pojedinačne slučajne uzorke iz svakog dijela serije treba
izmiješati i iz njih pripraviti skupne uzorke na način naveden u točki 5.B.3
ovoga Priloga. Porijeklo svakog od skupnih uzoraka treba navesti u zapisniku.
6.4 Priprava laboratorijskih (konačnih) uzoraka
Skupni uzorak treba dobro promiješati da se dobije homogenizirani uzorak. Ako je
potrebno mehaničkim razdjelnikom ili metodom ručnog četvrtanja skupni uzorak
najprije smanjiti na najmanje 2 kg ili 2 litre, smanjeni (reducirani) uzorak.
Mora se pripraviti najmanje tri približno jednaka uzorka i svaki od njih
zapakirati u primjerenu posudu. Pri tome treba posvetiti posebnu pozornost da se
spriječi promjena sastava i/ili kontaminacija prilikom prijevoza i skladištenja.
Dijelove zapakirane hrane za životinje koji su predmet uzorkovanja valja uzimati
sondom ili lopaticom. Ukoliko je potrebno uzorke treba uzeti i pri pražnjenju
posude. Svu zgrudanu hranu za životinje treba prethodno usitniti (ako je
potrebno prethodno izdvojiti te nakon usitnjavanja vratiti u uzorak).
6.5 Pakiranje laboratorijskih uzoraka
Posude s laboratorijskim uzorcima moraju biti označene i zapečaćene na način da
ih nije moguće otvoriti bez oštećenja pečata.
 **7. Evidentiranje uzorkovanja**O svim obavljenim uzorkovanjima, vrsti i veličini serije moraju se voditi
evidencije.
 **8. Dostava uzoraka**Za svaki skupni uzorak treba najmanje jedan laboratorijski uzorak odmah
dostaviti u ovlašteni laboratorij sa svim podacima koji se odnose na analitiku
uzorka.

\_\_\_\_\_
(a)Ako dobiveni broj nije cijeli zaokružuje se na
veći.

Pravilnik, NN 128/2006-2822
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)